CELEX: 32012D0032
Language: et
Date: 2012-01-19 00:00:00
Title: 2012/32/EL: Komisjoni otsus, 19. jaanuar 2012 , millega kohustatakse liikmesriike keelama käes kantavate võsalõikurite koot-tüüpi lõikeseadmeid (teatavaks tehtud numbri K(2011) 9772 all)  EMPs kohaldatav tekst

21.1.2012   
            
            
               ET
            
            
               Euroopa Liidu Teataja
            
            
               L 18/5
            
         KOMISJONI OTSUS,
   19. jaanuar 2012,
   millega kohustatakse liikmesriike keelama käes kantavate võsalõikurite koot-tüüpi lõikeseadmeid
   (teatavaks tehtud numbri K(2011) 9772 all)
   (EMPs kohaldatav tekst)
   (2012/32/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artiklit 9,
   ning arvestades järgmist:
   
               (1)
            
            
               Murutrimmerid ja võsalõikurid on käes kantavad aia- ja metsatööriistad, mida kasutatakse muru, umbrohu, põõsaste, võsa, väikeste puude ja muu selletaolise taimestiku lõikamiseks. Täielik murutrimmer või võsalõikur koosneb jõuallikast, jõuülekandest, lõikeseadmest ja kaitsest. Mitmed sisepõlemismootoriga masinad on kaheotstarbelised ning neid võib kasutada muru ja umbrohu niitmiseks või võsa ja väikeste puude lõikamiseks, olenevalt paigaldatud lõikeseadmest.
            
         
               (2)
            
            
               2008. aasta septembris teatasid Rootsi ametiasutused liikmesriikide ametiasutustele ja komisjonile, et mitmed võsalõikurite koot-tüüpi lõikeseadmed, mis koosnevad kahest või enamast osast, nagu pöördpeale kinnitatud ketid, lõiketerad või lõikekettad, on turule toodud tootjate poolt, kes ise ei ole võsalõikurite tootjad. Rootsi ametiasutuste arvates olid sellised koot-tüüpi lõikeseadmed ohtlikud.
            
         
               (3)
            
            
               2010. aasta mais teatasid Ühendkuningriigi ametiasutused liikmesriikide ametiasutustele ja komisjonile surmaga lõppenud õnnetusest, mis oli tingitud võsalõikurile paigaldatud koot-tüüpi lõikeseadmest, mis koosnes kahest metallketta külge kinnitatud ketist. Sellise lõikeseadmega varustatud võsalõikuri töö ajal oli keti kinnitus välja lennanud ning kõrvalseisjat surmavalt vigastanud. Ühendkuningriik oli võtnud meetmeid, et tagada kõnealuse lõikeseadme turult ja kasutuselt kõrvaldamine. 2. juunil 2010 toimunud masinakomitee istungil palus Ühendkuningriik komisjonil uurida, kas oleks vaja võtta meede, mis keelaks liikmesriikidel turule lasta samalaadsete tehniliste omadustega lõikeseadmeid.
            
         
               (4)
            
            
               Direktiivi 2006/42/EÜ artikli 2 alapunktis b esitatud definitsiooni kohaselt on võsalõikuritele paigaldatavad koot-tüüpi lõikeseadmed vahetatavad seadmed, mis on turule viidud eraldi ning mille võib võsalõikurile paigaldada selle kasutaja. Lõikeseadme suhtes ei kohaldata ohuhinnangut, ELi vastavusdeklaratsiooni ja võsalõikuri tootja kasutusjuhendit.
            
         
               (5)
            
            
               Direktiivi 2006/42/EÜ I lisa punktis 1.3.2, mis käsitleb purunemisohtu kasutamise ajal, on nõutud, et masina eri osad ja nendevahelised ühendused peavad suutma taluda koormusi, mis neile avalduvad nende kasutamisel. Kui murdumis- või purunemisoht püsib võetud meetmetest hoolimata, tuleb kõnesolevad osad monteerida, paigaldada ja/või neid kaitsta nii, et murdumise korral oleks välistatud kildude eemalepaiskumine masinast ja ohtliku olukorra tekkimine. Kõnealuse direktiivi I lisa punktis 1.3.3 (kukkuvatest või eemalepaiskuvatest esemetest tulenevad ohud) on nõutud ettevaatusabinõude kasutuselevõtmist kukkuvatest või eemalepaiskuvatest esemetest tulenevate ohtude vältimiseks.
            
         
               (6)
            
            
               Käes kantavate sisepõlemismootoriga võsalõikurite suhtes kohaldatav ühtlustatud standard EN ISO 11806:2008 sisaldab tehnilisi spetsifikaate ja katseid, et tagada lõikeseadmete piisav tugevus ning vähendada väljapaiskuvatest esemest tulenevaid ohtusid. Standard ei näe ette lõikeseadmeid, mis koosneksid rohkem kui ühest metallosast. Kuigi ühtlustatud standardi kohaldamine on vabatahtlik, on standardis märgitud, et tuleb arvesse võtta tehnika taset, kui kohaldatakse direktiivi 2006/42/EÜ olulisi tervishoiu- ja ohutusnõudeid vastavalt direktiivi 2006/42/EÜ I lisa sissejuhatuses sätestatud üldpõhimõtetele.
            
         
               (7)
            
            
               Koot-tüüpi lõikeseadmete kasutamine koos nendega ühendatud metallosadega põhjustab märgatavalt suuremat töö ajal katki minemise ja esemete väljalendamise ohtu kui ühest osast koosnevate metallterade puhul. Koot-tüüpi lõikeseadmete metallosad ja nende ühendused võivad sattuda korduva mehhaanilise pinge alla, kui nad puutuvad kokku kivide või muude objektidega, ning nad võivad puruneda ja suurel kiirusel välja lennata. Samuti võivad nad välja visata kive suuremal kiirusel kui üheosalised metallterad. Käes kantavatele võsalõikuritele paigaldatud kaitsed ei paku piisavat kaitset ohtude vastu, mis tulenevad koot-tüüp lõikeseadmete kasutamisest koos nendega ühendatud metallosadega. Sellest tulenevalt ja võttes arvesse tehnika arengut, ei saa pidada käes kantavatele võsalõikuritele paigaldatavaid koot-tüüpi lõikeseadmeid vastavuses olevaks direktiivi 2006/42/EÜ I lisa punktides 1.3.2 ja 1.3.3 sätestatud nõuetega. Mittevastavus põhjustab kasutajatele ja kõrvalseisjatele märkimisväärset ohtu tõsiseks või surmavaks vigastuseks.
            
         
               (8)
            
            
               Komisjon konsulteeris 22. oktoobril 2010 Euroopa Aiamasinate Föderatsiooniga (European Garden Machinery Federation) meetme eenõu üle, mis käsitleb võsalõikurite ohtlikke lõikeseadmeid. 4. novembril 2010 saadetud vastuses toetas föderatsioon meetme eelnõu.
            
         
               (9)
            
            
               Edasiste õnnetuste vältimiseks kasutatakse käesoleva otsusega võetava meetme kohaldamiseks võimalikult lühikest ajavahemikku.
            
         
               (10)
            
            
               Käesolevas otsuses sätestatud meetmed on kooskõlas direktiivi 2006/42/EÜ artikli 22 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Liikmesriigid keelavad käes kantavate võsalõikurite koot-tüüpi lõikeseadmed, mis koosnevad mitmest ühendatud metallosast.
   Artikkel 2
   Liikmesriigid võtavad käesoleva otsuse järgimiseks vajalikud meetmed hiljemalt 30. aprilliks 2012. Nad avaldavad need meetmed ja teatavad sellest viivitamata komisjonile.
   Artikkel 3
   Käesolev otsus on adresseeritud liikmesriikidele.
   
      Brüssel, 19. jaanuar 2012
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  ELT L 157, 9.6.2006, lk 24.